SPVI-COM7 บวกคึก! ฟาก JMART- SYNEX ลุ้นเด้งตามรับ iPhone 11 จำหน่ายเป็นทางการวันนี้
SPVI-COM7 บวกคึก! ฟาก JMART- SYNEX ลุ้นเด้งตามรับ iPhone 11 จำหน่ายเป็นทางการวันนี้
SPVI-COM7 บวกคึก! ฟาก JMART- SYNEX ลุ้นเด้งตามรับ iPhone 11 จำหน่ายเป็นทางการวันนี้
20 ก.ย. 2562

ผู้สื่อข่าวรายงานว่า ราคาหุ้นบริษัท คอมเซเว่น จำกัด (มหาชน) หรือ COM7 ณ เวลา 11.31 น. อยู่ที่ระดับ 23.80 บาท บวก 0.30 บาท หรือ 1.28% ด้วยมูลค่าซื้อขาย 101.65 ล้านบาท ส่วนบริษัท เอส พี วี ไอ จำกัด (มหาชน) หรือ SPVI ณ เวลา 11.33 น. อยู่ที่ระดับ 1.83 บาท บวก 0.06 บาท หรือ 3.39%
ส่วนบริษัท เจ มาร์ท จำกัด (มหาชน) หรือ JMART ณ เวลา 11.34 น. อยู่ที่ระดับ 10.70 บาท ลบ 0.20 บาท หรือ 1.83% ด้วยมูลค่าซื้อขาย 23.43 ล้านบาท ส่วนบริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 11.48 น. อยู่ท่ะรดับ 8.95 บาท ราคาหุ้นไม่เปลี่ยนแปลง ด้วยมูลค่าซื้อขาย 1.18 ล้านบาท
บล.ฟินันเซีย ไซรัส ระบุในบทวิเคราะห์ว่า  Apple เปิดตัว iPhone, iPad, Apple watch รุ่นใหม่ วางจำหน่าย 20 ก.ย.นี้ (ขายในไทย ต.ค.-พ.ย.) แม้ราคาจะถูกกว่า iPhone XS, XR ตอนเปิดตัว 11-17% แต่ก็ถือว่าท้าทายในช่วงที่กำลังซื้อทั่วโลกไม่แข็งแรงนัก และมือถือรุ่นนี้ไม่รองรับ 5G
ขณะที่บรรดาหุ้นที่เกี่ยวข้องกับ Apple ได้แก่ COM7, SPVI, JMART, SYNEX กำไรมักดีที่สุดในไตรมาส 4/62 โดยเฉพาะ COM7 ที่มีสัดส่วน Apple มากสุดแต่ราคาหุ้นสะท้อนอนาคตไปมากจนมี PE 28 เท่า ใกล้เคียงร้านค้าปลีก เราแนะนำเพียงเก็งกำไรในกรอบ 24-27 บาท
โดยเมื่อวันที่ 10 ก.ย. 2562 ที่ผ่านมา Apple ประกาศเปิดตัว iPhone 11 อย่างเป็นทางการจำนวน 3 รุ่น ได้แก่ iPhone 11, iPhone 11 Pro และ iPhone 11 Pro Max พร้อมด้วย iPad 10.2 นิ้ว และ Apple Watch Series 5 โดยเปิดให้สั่งซื้อล่วงหน้าในวันที่ 13 ก.ย. 2562 และจะวางจำหน่ายอย่างเป็นทางการตั้งแต่วันที่ 20 ก.ย. 2562 กว่า 30 ประเทศ ส่วนประเทศไทยคาดว่าจะวางจำหน่ายอย่างเป็นทางการในช่วงถัดไป
โดยจะส่งผลดีต่อหุ้นของ 4 บริษัท ได้แก่ บริษัท คอมเซเว่น จำกัด (มหาชน) หรือ COM7 ซึ่งเป็นตัวแทนจำหน่ายรายใหญ่สุดของ Apple ในไทย ผ่านช่องทางร้าน Studio 7, BaNANA, BKK และ KingKong Phone,
บริษัท เจ มาร์ท จำกัด (มหาชน) หรือ JMART ตัวแทนจำหน่ายสินค้า iPhone และ iPad ผ่านช่องทาง Jaymart Shop,
บริษัท ซินเน็ค (ประเทศไทย) จำกัด (มหาชน) หรือ SYNEX เป็นผู้จัดจำหน่ายสินค้าภายใต้แบรนด์ Apple ให้ดีลเลอร์ทั่วประเทศ
บริษัท เอส พี วี ไอ จำกัด (มหาชน) หรือ SPVI ตัวแทนจำหน่ายสินค้าภายใต้แบรนด์ Apple ผ่านช่องทางร้านค้า iStudio by SPVi, iBeat by SPVi, U•Store by SPVi, Mobi และ AIS SHOP By SPVi
แหล่งข่าวจากวงการเงิน ประเมินว่า หลังจากที่ Apple ประกาศเปิดตัว iPhone 11 จำนวน 3 รุ่น พร้อมด้วย iPad 10.2 นิ้ว และ Apple Watch Series 5 ถือเป็นปัจจัยที่ส่งผลบวกโดยตรงต่อหุ้น COM7, JMART, SYNEX และ SPVI ซึ่งเป็นตัวแทนจำหน่ายสินค้าแบรนด์ Apple ทั้งในเชิงเซนติเมนต์ราคาหุ้น และพื้นฐานธุรกิจของบริษัท
ด้านนายนราธิป วิรุฬห์ชาตะพันธ์ ประธานเจ้าหน้าที่บริหาร บริษัท เจมาร์ท โมบาย จำกัด หรือ JMART MOBILE บริษัทในเครือ JMART เปิดเผยว่า ตามที่ Apple ประกาศเปิดตัว iPhone 11 อย่างเป็นทางการไปแล้ว คาดว่าเมื่อมาวางจำหน่ายในไทยจะทำให้ยอดขาย iPhone และ iPad ในไตรมาส 4/2562 เพิ่มขึ้นเป็นเท่าตัวจากไตรมาส 3/2562 ส่งผลให้ยอดขายโทรศัพท์มือถือเติบโต
ขณะเดียวกันบริษัทอยู่ระหว่างเตรียมเปิดแคมเปญเพื่อต้อนรับการวางจำหน่าย iPhone 11 ในไทย จากปัจจุบันได้จัดแคมเปญฉลองครบรอบ 30 ปี เฟส 2 ภายใต้ชื่อ “เจมาร์ท จัดดีลใหญ่ เก่าแลกใหม่ ลด 5 ต่อ” เริ่มตั้งแต่วันที่ 26 ก.ค.-6 ต.ค. 2562 ซึ่งแคมเปญดังกล่าวบริษัทจะมีการขยายเวลาสำหรับ iPhone โดยเฉพาะ
บล.โนมูระ พัฒนสินหุ้นเด่นสัปดาห์นี้ : แนะนำ GUNKUL, CPF, JMART 
1) GUNKUL(TP3.75) : กระแสลมเด่น หนุนพลังงานลม บวกต่องบไตรมาส 3
2) JMART(TP15.30) : ราคาหุ้น Laggard กลุ่ม Consumer Fin. + เก็งงบ 3Q19 เด่น 
3) CPF(TP32) : ราคาหมูจีนจะขึ้นต่อ และทำจุดสูงสุดกลางปี 2020 หนุนกำไร 19-20F
บริษัทหลักทรัพย์เคทีบี (ประเทศไทย) จำกัด (มหาชน) ระบุว่า ยังคงแนะนำ “ซื้อ” หุ้น COM7 ให้ราคาเป้าหมาย 32 บาท/หุ้น เนื่องจากคาดว่า COM7 จะได้รับผลบวกจากการเปิดตัว iPhone 11 ในวันที่ 10 ก.ย. 2562 จะส่งผลให้ผลการดำเนินงานของ COM7 ในงวดไตรมาส 3/2562 จากยอดขาย iPhone รุ่นก่อน (N-minus) ที่จะเพิ่มขึ้นภายหลังที่ราคาสินค้าได้ปรับลดลง และในงวดไตรมาส 4/2562 จากยอดขายสินค้าใหม่ (iPhone 11 และ Apple watch serie 5)
โดยเชื่อว่ารายได้ของ iPhone จะเพิ่มขึ้นอย่างต่อเนื่องที่ขยายตัว 15% จากปีก่อน และมองว่าการเปิดตัวของ Huawei Mate 30 ในวันที่ 19 ก.ย. 2562 จะยังไม่ก่อให้เกิดความสนใจที่สูงจากความไม่แน่นอนในการให้บริการของ Google service ซึ่งส่งผลบวกต่อ COM7 ที่เป็นผู้จัดจำหน่ายสินค้า Apple รายใหญ่ในไทย